62020TJ0377_RES
Asia T-377/20
KN
vastaan
Euroopan talous- ja sosiaalikomitea
Unionin yleisen tuomioistuimen tuomio (kahdeksas jaosto) 1.9.2021
Institutionaalinen oikeus – ETSK:n jäsen – Väitettyä työpaikkakiusaamista koskeva OLAF:n tutkinta – Päätös vapauttaa jäsen johto- ja henkilöstöhallintotehtävistään – Kumoamiskanne – Kannekelpoinen toimi – Tutkittavaksi ottaminen – Yksikön edun perusteella toteutettu toimenpide – Oikeudellinen perusta – Puolustautumisoikeudet – OLAF:n kertomuksen liitteisiin tutustumista koskevan oikeuden epääminen – Todistajanlausuntojen sisällön ilmaiseminen yhteenvedon muodossa – Vastuu
Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Kehotus irtisanoutua ja peruuttaa hakemus Euroopan talous- ja sosiaalikomitean puheenjohtajaksi ei ole kannekelpoinen toimi
(SEUT 263 artikla)
(ks. 62, 63 ja 68 kohta)
Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Päätös, jolla Euroopan talous- ja sosiaalikomitean jäsen vapautetaan johto- ja henkilöstöhallintotehtävistään, on kannekelpoinen toimi
(SEUT 263 artikla; Euroopan talous- ja sosiaalikomitean työjärjestyksen 80 artikla)
(ks. 74 ja 77–79 kohta)
Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Unionin elimen tai viraston päätös ryhtyä asianomistajaksi kansallisessa tuomioistuimessa ei ole tällainen toimi
(SEUT 263 artikla; Euroopan unionin perusoikeuskirjan 47 artikla)
(ks. 82 ja 83 kohta)
Euroopan talous- ja sosiaalikomitea – Jäsenet – Työpaikkakiusaaminen – Yksikön etu – Päätöstä vapauttaa jäsen esimiestehtävistään ei luokitella kurinpitoseuraamukseksi
(Euroopan talous- ja sosiaalikomitean työjärjestyksen 9 artiklan 8 kohta ja sen liitteessä olevan 8 artiklan 3 kohdan toinen alakohta)
(ks. 99–102, 104 ja 105 kohta)
Euroopan unionin oikeus – Periaatteet – Puolustautumisoikeudet – Euroopan talous- ja sosiaalikomitea (ETSK) – Jäsenet – Väitettyä työpaikkakiusaamista koskeva Euroopan petostentorjuntaviraston (OLAF) tutkinta – Päätös vapauttaa jäsen esimiestehtävistään – Oikeus tutustua kuulemisesta laadittuihin pöytäkirjoihin – Rajat – Hallintoviranomaisen mahdollisuus anonyymisointiin tai tiivistelmän laatimiseen tekstistä
(Euroopan unionin perusoikeuskirjan 41 artiklan 2 kohta; Euroopan parlamentin ja neuvoston asetuksen N:o 883/2013 11 artiklan 4 kohta)
(ks. 112–115, 123–125, 187 ja 191 kohta)
Euroopan unionin oikeus – Periaatteet – Puolustautumisoikeudet – Euroopan talous- ja sosiaalikomitea (ETSK) – Jäsenet – Väitettyä työpaikkakiusaamista koskeva Euroopan petostentorjuntaviraston (OLAF) tutkinta – Päätös vapauttaa jäsen esimiestehtävistään – Oikeus tutustua kuulemisesta laadittuihin pöytäkirjoihin – Rajat – Luottamukselliseen versioon tutustumista koskevan oikeuden rajaaminen jäsenen edustajiin – Luottamuksellisen version pääasiallisen sisällön sisältyminen ei-luottamukselliseen versioon – Hyväksyttävyys
(Euroopan unionin perusoikeuskirjan 41 artiklan 2 kohta; unionin yleisen tuomioistuimen työjärjestyksen 103 artiklan 3 kohta; unionin yleisen tuomioistuimen työjärjestyksen täytäntöönpanosta annettujen käytännön määräysten 191 kohta; Euroopan parlamentin ja neuvoston asetuksen N:o 883/2013 11 artiklan 4 kohta)
(ks. 164–166 kohta)
Tiivistelmä
Kantaja KN on ollut Euroopan talous- ja sosiaalikomitean (ETSK) jäsen 1.5.2004 alkaen ja toiminut ETSK:n työnantajia edustavan ryhmän I puheenjohtajana huhtikuun 2013 ja 27.10.2020 välisenä aikana.
Saatuaan tiedon väitteistä, jotka koskivat kantajan käyttäytymistä muita ETSK:n jäseniä ja sen henkilöstöä kohtaan, Euroopan petostentorjuntavirasto (OLAF) aloitti tutkinnan, jossa kuultiin kantajaa, todistajia sekä ilmoituksen tekijöitä. OLAF toimitti 16.1.2020 kertomuksen, jossa se kehotti ETSK:ta toteuttamaan kaikki tarvittavat toimenpiteet sen estämiseksi, että kantaja vielä syyllistyisi työpaikkakiusaamiseen. Todistajien ja ilmoituksen tekijöiden suojaamiseksi heidän kuulemisistaan laadittuja litterointeja ei toimitettu kantajalle, joka sai OLAF:n kertomuksen ei-luottamuksellisen version, johon ei sisältynyt liitettä.
Euroopan parlamentti kieltäytyi 13.5.2020 myöntämästä ETSK:lle talousarviota koskevaa vastuuvapautta niin kauan kuin OLAF:n suositusten noudattamiseksi ei ollut ryhdytty toimenpiteisiin. (
1
)
ETSK:n työvaliokunta kehotti 9.6.2020 tekemällään päätöksellä kantajaa irtisanoutumaan ryhmän I puheenjohtajan tehtävistään ja peruuttamaan hakemuksensa ETSK:n puheenjohtajaksi ja vapautti hänet kaikesta johto- ja henkilöstöhallintotehtävistä (jäljempänä riidanalainen päätös). Päätöksen seurauksena kantaja pysyi ryhmän I puheenjohtajana toimikautensa päättymiseen saakka mutta peruutti hakemuksensa. Hänet nimitettiin ETSK:n jäseneksi 21.9.2020 alkavaksi ja 20.9.2025 päättyväksi toimikaudeksi.
Unionin yleinen tuomioistuin, jonka käsiteltäväksi saatettiin kumoamiskanne riidanalaisesta päätöksestä ja vahingonkorvauskanne, hylkää kyseiset kanteet ja täsmentää sitä, miten laajasti työpaikkakiusaamisesta syytetty henkilö voi tutustua OLAF:n tutkinnan aikana kuultujen todistajien lausuntoihin.
Unionin yleisen tuomioistuimen arviointi asiasta
Unionin yleinen tuomioistuin lausuu aluksi kanteen tutkittavaksi ottamisesta. Yhtäältä kanne on jätettävä tutkimatta siltä osin kuin se kohdistuu kantajalle osoitettuihin kehotuksiin erota tehtävästään ryhmän I puheenjohtajana ja peruuttaa hakemuksensa ETSK:n puheenjohtajaksi, koska näillä kehotuksilla ei ole sitovia oikeusvaikutuksia. Toisaalta kanne on otettava tutkittavaksi siltä osin kuin se koskee päätöstä vapauttaa kantaja johto- ja henkilöstöhallintotehtävistään. Tällä päätöksellä, joka estää kantajaa käyttämästä hierarkkista valtaa, on sitovia oikeusvaikutuksia ja se on hänelle vastainen.
Tämän jälkeen unionin yleinen tuomioistuin toteaa, että OLAF:n kertomuksen ei-luottamukselliseen versioon sisältyy yhteenveto todistajien ja ilmoituksen tekijöiden lausumista. Kyseisessä versiossa nimittäin esitetään yksityiskohtaisesti se käyttäytyminen, josta kantajaa moititaan, ja kuvataan ne vaikutukset, joita hänen käyttäytymisellään oli ollut asianomaisten henkilöiden terveyteen.
Koska kyseinen yhteenveto kuvastaa saatujen todistajanlausuntojen olennaista sisältöä, unionin yleinen tuomioistuin katsoo, että se, että OLAF:n kertomuksen liitteitä ei annettu tiedoksi, ei vaikuta riidanalaisen päätöksen laillisuuteen.
Kantajan asianajajia kehotettiin unionin yleisessä tuomioistuimessa käydyssä oikeudenkäynnissä antamaan luottamuksellisuussitoumus ennen kuin heille annettiin jäljennös OLAF:n kertomuksen liitteistä. (
2
) Kantajan asianajajat esittivät kuitenkin, ettei heidän huomauksensa voineet korvata niitä huomautuksia, jotka kantaja itse olisi voinut esittää, jos hänen olisi annettu tutustua mainittuihin liitteisiin. Unionin yleinen tuomioistuin toteaa tältä osin, että kantajan asianajajat eivät ole yksilöineet OLAF:n kertomuksen liitteistä mitään sellaista seikkaa, jonka sisältöä ei olisi mainittu kyseisen kertomuksen ei-luottamuksellisessa versiossa. Koska kyseinen menettelyvaihe voitiin toteuttaa toimittamatta kantajalle tutkinnan aikana kuultujen todistajien lausuntojen luottamuksellista versiota, unionin yleinen tuomioistuin katsoo, ettei ole tarpeen tutkia niitä täydentäviä huomautuksia, jotka kantaja olisi itse voinut esittää, jos hän olisi saanut tiedon lausunnoista.
(
1
)	Vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2018, pääluokka VI – Euroopan talous- ja sosiaalikomitea, 13.5.2020 annettu Euroopan parlamentin päätös (EU) 2020/1984 (EUVL 2020, L 417, s. 469) ja 14.5.2020 annettu Euroopan parlamentin päätöslauselma (EU) 2020/1985, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2018, pääluokka VI – Euroopan talous- ja sosiaalikomitea (EUVL 2020, L 417, s. 470).
(
2
)	Unionin yleisen tuomioistuimen työjärjestyksen 103 artiklan 3 kohdassa määrätään unionin yleisen tuomioistuimen mahdollisuudesta antaa pääasian asianosaisen tietoon tiettyjä tietoja tai asiakirjoja, jotka ovat sekä merkityksellisiä asian ratkaisun kannalta että luottamuksellisia, asettamalla niiden ilmaisemisen edellytykseksi erityisten sitoumusten antamisen. Työjärjestyksen täytäntöönpanosta annettujen käytännön määräysten 191 kohdasta ilmenee lisäksi, että tällainen sitoumus voi koskea sitä, että asianosaisen edustajat sitoutuvat olemaan ilmaisematta kyseisiä tietoja tai asiakirjoja päämiehilleen tai sivullisille.